MIKULÁŠ KLIMČÁK A PROGLAS
„Tvoriť znamená zápasiť a milovať. Tvoriť znamená radovať sa. Pri ozajstnej tvorbe máme pocit deliť sa s radosťou, dávať ju ďalej prostredníctvom farieb a foriem. Nevyčerpateľnou studnicou inšpirácie je sebapoznanie a veľké bohatstvo kultúry národa a jeho histórie.“
Mikuláš KLIMČÁK

Maliar, sochár, monumentalista, filozof, ilustrátor, reštaurátor narodil sa 16. 11. 1921 v Humennom.
Vo svojej tvorbe akcentuje počiatky slovenských národných dejín a obdobie Veľkej Moravy. Výrazovo čerpá najmä z tradičnej byzantskej ikonografie. Vytvoril ikony viacerých osobností tohto obdobia. V tvorbe sa inšpiruje aj slovanským dávnovekom, dejinami kresťanstva, spoločnosťou, rodinou, materstvom, nesmrteľnosťou... Ako umelec je viac filozofom ako pozorovateľom.
V rokoch 1943 – 1945 študoval na oddelení kreslenia a maľovania na Slovenskej vysokej škole technickej v Bratislave u prof. Jána Mudrocha. V roku 1948 ukončil vysokú školu umeleckého priemyslu v Prahe u profesorov Františka Tichého a Jozefa Nováka. Od roku 1950 žije a tvorí v Bratislave.
Diela Mikuláša Klimčáka sa nachádzajú v mnohých slovenských múzeách, galériách, chrámoch i súkromných zbierkach. Gobelíny a obrazy zdobia priestory vrcholných inštitúcií Slovenskej republiky. 6 metrov dlhý a takmer tri roky ručne tkaný gobelín byzantská misia na Veľkej Morave skrášľuje historické priestory Bratislavského hradu. Nesmrteľný bájny vták Fénix realizovaný textilnou technikou art protisu sa nachádza v budove Národnej rady SR ako osobný dar umelca parlamentu pri príležitosti vzniku Slovenskej republiky 1.1.1993.
Tvorbou ikon, vitráží, stenopisov, krížov podieľal sa na výzdobe mnohých chrámov na Slovensku.
Tvorí v širokej škále monumentálnych techník, od tkanej, viazanej tapisérie, art-protisu, textilnej koláže, cez vitráže a guby k mozaike, freskám, štukolustru, betónovým reliéfom a dreveným objektom. Je označovaný za majstra vitráže sakrálnej a profánnej architektúry – ako prvý na Slovensku využil konštrukciu ako výtvarný prvok v asymetrickej farebnej vitráži s využitím výtvarnej kvality priesvitných plôch. Svojím rozsiahlym dielom zasiahol takmer do všetkých oblastí výtvarnej tvorby. Je aj autorom viacerých poštových známok, ktoré sú medzi filatelistami vysoko cenené. Podľa on-line filatelistického magazínu Infofila.net patria ním vytvorené „Vianoce“ k doteraz najhodnotnejším slovenským známkam s vianočným motívom. A to nielen zvoleným motívom, výtvarnou kvalitou ale aj netradičnou ikonografickou kompozíciou.
V poslednom roku starého Milénia vo vlastnom náklade vydal reprezentačné bohato ilustrované dielo Konštantína Filozofa Proglas, básnického Predspevu staroslovienskeho evanjelia v slovenskom preklade básnika Viliama Turčányho, ktoré sa stalo vzácnym darom pre mnohých zahraničných štátnikov z rúk prezidenta republiky.

Počas svojho života dostal mnoho ocenení. Svätý otec Benedikt XVI. ho menoval za rytiera Rádu sv. Silvestra, ktoré je najvyšším cirkevným ocenením pre laikov. Bolo mu udelené pri príležitosti životného jubilea 85 rokov v roku 2007.
Mikuláš Klimčák celým svojím bytím, vnútorným presvedčením, náboženským cítením a tvorbou prináša svedectvo o veľkej minulosti slovenského národa, o dejinnej oprávnenosti Slovákov na svojbytný národný a sociálny život.  Jeho diela sú výrazom životného optimizmu
a intelektuálnej hĺbky.
Vihorlatské osvetové stredisko v Humennom v spolupráci s Miestnym odborom Matice slovenskej v Humennom v rokoch 2001 – 2009 realizovalo projekt Proglas, koncipovaný ako viacročné programové rozvíjanie obsahových tém majstra Klimčáka prostredníctvom výtvarných aktivít detí a mládeže. Jeho cieľom bolo priblížiť osobnosť a dielo Mikuláša Klimčáka, oceniť etické, estetické a duchovné posolstvo jeho tvorby, ktoré má význam aj pre súčasné formovanie mladých. Realizácia projektu s obsahom slovanskej histórie /ale aj mytológie/, cyrilometodskej tradície, ikonografie, ale aj motívov slobody a nezávislosti v jánošíkovskej téme bola bohatým žriedlom inšpirácie a poznania. Projekt mal svoju premiéru v roku 2001 pri životnom jubileu 80 rokov majstra Klimčáka a bol sprievodným podujatím jeho autorskej výstavy v Humennom. Obsah projektu tvorilo niekoľko kontinuálne prepojených aktivít v striedaní odborných seminárov, kreatívnych dielní pre pedagógov a žiakov až po súťaže a výstavy, ktoré po dvoch rokoch projektu nadobudli celoslovenskú účasť. V priebehu týchto podujatí sa mladí ľudia zoznamovali s reáliami, ikonografiou,  historickými fragmentmi Veľkej Moravy, dejinnými súvislosťami, prvotným písmom Slovanov, navštevovali sakrálne i profánne objekty s tvorbou M. Klimčáka. Načúvali výkladom odborníkov, overovali si teoretické i praktické zručnosti v rôznorodých výtvarných technikách. Celkove sa do projektu zapojilo 2 100 detí a mladých ľudí zo 43 ZŠ, ZUŠ a CVČ na Slovensku.
Výber najlepších tvorivých výsledkov zo súťažných výstav a dokument z realizovaných dielní spolu s výberom tvorby Mikuláša Klimčáka  sa predstaví v čase od 12. 12. 2012 do 31. 1. 2013 vo Vihorlatskom osvetovom stredisku v Humennom ako osobitý príspevok k 1150. výročiu príchodu solúnskych bratov na Veľkú Moravu.
Mária Mišková, Vihorlatské osvetové stredisko v Humennom

